B4-0685, 0686, 0690, 0694, 0695 και 0696/96

Ψήφισμα σχετικά με τα αποτελέσματα της ειδικής συνεδρίασης του Συμβουλίου Υπουργών Γεωργίας στις 3 και 4 Ιουνίου 1996 όσον αφορά τα μέτρα για την καταπολέμηση της σπογγώδους εγκεφαλοπάθειας των βοοειδών

Το Ευρωπαϊκό Κοινοβούλιο,

- έχοντας υπόψη τη δήλωση του Συμβουλίου και τα συμπεράσματα του Συμβουλίου Γεωργίας της 3ης και 4ης Ιουνίου 1996 στο Λουξεμβούργο,

- υπενθυμίζοντας τα ψηφίσματά του της 22ας Ιανουαρίου 1993 σχετικά με τη σπογγώδη εγκεφαλοπάθεια των βοοειδών ((ΕΕ C 42 της 15.2.1993, σελ. 273)) και της 28ης Μαρτίου 1996 σχετικά με τα μέτρα της Επιτροπής για τη σπογγώδη εγκεφαλοπάθεια των βοοειδών ((ΕΕ C 117 της 22.4.1996, σελ. 55)),

- αναμένοντας τις αποφάσεις της Επιτροπής, σύμφωνα με τις εξαγγελίες του Προέδρου της κ. Santer,

A. λαμβάνοντας υπόψη ότι η Ευρωπαϊκή Ένωση και τα κράτη μέλη υποχρεούνται να δώσουν απόλυτη προτεραιότητα στην προστασία της υγείας των καταναλωτών, οποιεσδήποτε και αν είναι οι βραχυπρόθεσμες οικονομικές, πολιτικές και κοινωνικές συνέπειες,

Β. λαμβάνοντας υπόψη ότι μόνον η λήψη αυστηρών και υποκείμενων σε έλεγχο μέτρων στην Ευρωπαϊκή Ένωση για την εξάλειψη της σπογγώδους εγκεφαλοπάθειας των βοοειδών μπορεί να αποκαταστήσει την εμπιστοσύνη των καταναλωτών στο βόειο κρέας, πράγμα που θα συμβάλει στην εξομάλυνση της κοινοτικής αγοράς βοείου κρέατος και στην επάνοδο της οικονομικής ισορροπίας σε ολόκληρο τον κλάδο του βοείου κρέατος (παραγωγή, μεταποίηση, εμπορία και διανομή),

Γ. λαμβάνοντας υπόψη ότι η σταδιακή άρση της απαγόρευσης των εξαγωγών βοείου κρέατος θα μπορούσε να δικαιολογηθεί μόνον εάν συνοδεύεται από αυστηρά και υποκείμενα σε έλεγχο μέτρα για την εξάλειψη της σπογγώδους εγκεφαλοπάθειας των βοοειδών, τα οποία θα περιλαμβάνουν και την αυστηρή παρακολούθηση των προϊόντων προκειμένου να εξασφαλισθεί η προστασία του καταναλωτικού κοινού,

Δ. θεωρώντας απαράδεκτη την απόφαση της Κυβέρνησης του Ηνωμένου Βασιλείου να μη συνεργάζεται πλέον στη διαδικασία λήψης αποφάσεων στο πλαίσιο του Συμβουλίου της ΕΕ μέχρις ότου αρθεί η απαγόρευση επί του βρετανικού βοοείου κρέατος, δεδομένου ότι η απόφαση αυτή έρχεται σε μια ιδιαίτερα κρίσιμη στιγμή στην ιστορία της Ευρωπαϊκής Ένωσης, ιδίως λόγω της Διακυβερνητικής Διάσκεψης,

Ε. εκτιμώντας ότι τα έκτακτα μέτρα στήριξης του τομέα του βοείου κρέατος που εξήγγειλε η Επιτροπή πρέπει να εφαρμοσθούν το ταχύτερο δυνατόν, προκειμένου να αντιμετωπιστούν οι τεράστιες απώλειες που υφίστανται οι κτηνοτρόφοι της Ένωσης και να αποτραπεί η κατάρρευση του τομέα αυτού,

1. εκφράζει τη λύπη του για το γεγονός ότι κατά το Συμβούλιο των Υπουργών Γεωργίας της 3ης και 4ης Ιουνίου 1996 δεν κατέστη δυνατόν να σημειωθεί πρόοδος σε ό,τι αφορά τη λήψη αποφάσεων για την σπογγώδη εγκεφαλοπάθεια των βοοειδών[semigr ]

2. φρονεί, εντούτοις, ότι η άρση του εμπάργκο που έχει επιβληθεί στις εισαγωγές βοείου κρέατος βρετανικής προέλευσης δεν είναι επί του παρόντος σκόπιμη, εφόσον δεν ολοκληρωθεί πλήρως η εφαρμογή των μέτρων θανάτωσης των ζώων και εξάλειψης της ασθένειας που έχει εξαγγείλει η βρετανική κυβέρνηση[semigr ]

3. καλεί την Επιτροπή να καταβάλει κάθε δυνατή προσπάθεια ώστε να αρθεί το σημερινό αδιέξοδο που μπορεί να θέσει σε κίνδυνο την μελλοντική εξέλιξη της διαδικασίας της ευρωπαϊκής ολοκλήρωσης, και να εγγυηθεί την ανεξαρτησία και την αυτονομία της επιστημονικής κτηνιατρικής επιτροπής, οι αποφάσεις της οποίας πρέπει να γίνουν αποδεκτές και πλήρως σεβαστές, χωρίς καμμία παρέκκλιση από τα συμπεράσματά της[semigr ]

4. υπογραμμίζει ότι η κρίση που προκάλεσε η σπογγώδης εγκεφαλοπάθεια των βοοειδών αποτελεί κατά κύριο λόγο κρίση εμπιστοσύνης των καταναλωτών, και ότι η άρση του εμπάργκο κατά των προϊόντων που προέρχονται από βρετανικό βόειο κρέας θα είναι επιτυχής μόνον εάν ληφθούν τα κατάλληλα μέτρα για την αποκατάσταση της εμπιστοσύνης των καταναλωτών[semigr ] πιστεύει δε ότι, χωρίς τέτοια μέτρα, κάθε μερική άρση της απαγόρευσης θα οδηγήσει μόνον στη μείωση της κατανάλωσης προϊόντων βοείου κρέατος σε ολόκληρη την Ένωση και σε νέες απώλειες εισοδημάτων για όλους τους παράγοντες του κλάδου του βοείου κρέατος (παραγωγή, μεταποίηση, εμπορία και διανομή)[semigr ]

5. ζητεί από την Επιτροπή και τις κυβερνήσεις των κρατών μελών, και ιδίως από την κυβέρνηση του Ηνωμένου Βασιλείου, να θέσουν σε εφαρμογή πρόγραμμα για την σαφή ενημέρωση των καταναλωτών, και θεωρεί ότι μια στενότερη συνεργασία μεταξύ των κυβερνήσεων των κρατών μελών και των θεσμικών οργάνων της Ένωσης παραμένει ο βασικός δρόμος για την αποκατάσταση, τελικά, της εμπιστοσύνης των καταναλωτών[semigr ]

6. ζητεί από την Επιτροπή να παράσχει αμέσως στο Κοινοβούλιο τις επιστημονικές αποδείξεις που διαθέτει και στις οποίες βασίζει την πρότασή της για μερική άρση του εμπάργκο για τις ζελατίνες, τα ζωικά λίπη και το σπέρμα, καθώς και στοιχεία για τα νέα επιστημονικά πειράματα που έχουν πραγματοποιηθεί, τα αποτελέσματά τους, την ταυτότητα αυτών που τα πραγματοποίησαν και την αξιολόγησή τους από τα αρμόδια επιστημονικά όργανα, ιδίως δε από την Επιστημονική Κτηνιατρική Επιτροπή[semigr ]

7. απορρίπτει την πολιτική της «μη συνεργασίας» που εφαρμόζει η κυβέρνηση του Ηνωμένου Βασιλείου, και την καλεί να αναθεωρήσει τη στάση της και να συμμετάσχει στην εκπόνηση ενός σχεδίου δράσης για την αποκατάσταση της εμπιστοσύνης στον τομέα του βοείου κρέατος[semigr ]επισημαίνει δε ότι ο αριθμός των κοινοτικών διαδικασιών που μπορούν να μπλοκαριστούν από τις ενέργειες ενός μέλους του Συμβουλίου αποδεικνύει την ανάγκη να επεκτείνει η Διακυβερνητική Διάσκεψη τη λήψη αποφάσεων με ειδική πλειοψηφία πριν από την περαιτέρω διεύρυνση της Ένωσης[semigr ]

8. χαιρετίζει την απόφαση της Επιτροπής να ανταποκριθεί στο αίτημα που διετύπωσε το Κοινοβούλιο, με τη γνωμοδότησή του της 23ης Μαΐου 1996 για τις γεωργικές τιμές 1996/97 ((ΣΠ της ημερομηνίας αυτής, Μέρος ΙΙ, σημείο 1, υποσημείο 16)), να ληφθούν μέτρα και να χορηγηθούν τα κονδύλια που χρειάζονται για την ελαχιστοποίηση των αρνητικών οικονομικών επιπτώσεων επί των παραγωγών βοείου κρέατος σε όλα τα κράτη μέλη της ΕΕ, και καλεί την επιτροπή να λάβει υπόψη της την επιθυμία του Κοινοβουλίου, που εκφράζεται στην ανωτέρω γνωμοδότηση της 23ης Μαΐου 1996, να χορηγηθεί στο Ταμείο Προώθησης έκτακτο κονδύλι ύψους 30 εκατ. Ecu[semigr ]

9. καλεί την Επιτροπή να αναζητήσει τρόπους για την καλύτερη εναρμόνιση των διαφόρων κτηνιατρικών και υγειονομικών συστημάτων, εφαρμόζοντας τα κοινοτικά πρότυπα σε ό,τι αφορά το κτηνιατρικό προσωπικό σε όλα τα κράτη μέλη της Ένωσης[semigr ]

10. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις των κρατών μελών.